Diari Oficial de la Generalitat Valenciana


Sumari del DOGV 5598, del 13-09-2007 (2007/11505)

RESOLUCIÓ de 4 de setembre de 2007, del rector de la Universitat Jaume I, per la qual s'aprova la implantació de la tramitació electrònica dels certificats de notes i les instruccions d'aplicació.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5598

Data del DOGV
:   13-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11471


Data del document
:   04-09-2007

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * informàtica aplicada
    * telecomunicació
    * comunicació de dades

RESOLUCIÓ de 4 de setembre de 2007, del rector de la Universitat Jaume I, per la qual s'aprova la implantació de la tramitació electrònica dels certificats de notes i les instruccions d'aplicació. [2007/11720]  
Francisco Toledo Lobo, rector de la Universitat Jaume I de Castelló, en virtut de les competències atribuïdes pels Estatuts de l'UJI aprovats mitjançant el Decret 252/2003, de 19 de desembre, del Consell de la Generalitat.  
Vista l'evolució en l'àmbit social i la normativa cada vegada més tendent a consagrar la relació amb les administracions públiques per mitjans electrònics com un dret dels ciutadans i com una obligació correlativa per a tals administracions, i que aquest dret es fa efectiu de manera real mitjançant l'establiment de procediments electrònics a través dels quals els usuaris puguen, de forma senzilla, accedir a la informació i serveis de les administracions públiques.  
Vista la Llei 11/2007, de 22 de juny, d'accés electrònic dels ciutadans als serveis públics, que consagra el dret dels ciutadans a comunicar-se electrònicament amb l'administració, així com la regulació del document electrònic que conté l'article 46 de la Llei 30/1992 de règim jurídic de les administracions públiques i l'article 29 de l'esmentada llei 11/2007.   
Vista la vocació d'aquesta universitat des dels seus inicis en matèria de tecnologies de la informació i la comunicació i la seua aplicació en tots els àmbits universitaris, inclosa la gestió, resol:  
Primer  
Aprovar la implantació de l'emissió electrònica del certificat acadèmic personal de notes.  
Segon  
Aprovar les instruccions de tramitació del certificat electrònic de notes. Aquestes instruccions regulen la realització del tràmit administratiu que consisteix en l'expedició de certificats acadèmics.  
Aquests certificats seran expedits per la Secretaria General de la Universitat, o persona en qui delegue, conformement amb el que disposa l'article 22 de la Llei orgànica 6/2001, de 21 de desembre, d'universitats, i 79.1 a i b dels Estatuts de la Universitat Jaume I, aprovats pel Decret 252/2003, de 19 de desembre, del Consell de la Generalitat.  
De conformitat amb el que disposa l'article 20 de la Llei orgànica 6/2001, de 21 de desembre, d'universitats, i els articles 69 i 73 dels Estatuts de la Universitat Jaume I, aprovats pel Decret 252/2003, de 19 de desembre, del Consell de la Generalitat, correspon al rector aprovar la implantació de les tècniques electròniques per a l'expedició d'aquests certificats acadèmics.  
Castelló de la Plana, 4 de setembre de 2007. El rector de la Universitat Jaume I: Francisco Toledo Lobo.  
ANNEX  
INSTRUCCIONS DE TRAMITACIÓ  
DEL CERTIFICAT ELECTRÒNIC  
1. Sempre que el sol·licitant així ho autoritze o una norma de rang legal ho dispose, els certificats acadèmics expedits en suport paper seran substituïts per certificats telemàtics que tindran la naturalesa de document original electrònic o per transmissions de dades, conformement amb el que preveu l'article 3, apartats 6, 7 i 8, de la Llei 59/2003, de signatura electrònica.   
2. S'entén atorgada l'autorització amb la presentació de la sol·licitud telemàtica del certificat electrònic. Aquesta pot presentar-se mitjançant mitjans telemàtics a través de la pàgina web http://tramita.uji.es i requerirà la utilització d'un certificat de signatura reconegut com a vàlid a aquests efectes. La relació de certificats reconeguts es publicarà en la mateixa pàgina web.  
3. El certificat contindrà les dades objecte de certificació i la signatura electrònica de l'autoritat i funcionari o funcionaris competents per a expedir-lo i es posarà a disposició de la persona interessada, que el podrà visualitzar, imprimir o descarregar en el seu propi ordinador.   
4. Els certificats administratius electrònics produeixen idèntics efectes als expedits en suport paper. A l'efecte, el seu contingut haurà de poder ser imprès en suport paper, en el qual la signatura manuscrita serà substituïda per un codi de verificació generat electrònicament que permeta, si escau, contrastar la seua autenticitat. Per a verificar l'autenticitat del document s'ha d'accedir a l'adreça http://tramita.uji.es/documents o a l'adreça http://www.uji.es/documents del web de la Universitat.   
5. El certificat acadèmic electrònic no comporta el pagament de taxes d'expedició.   
6. Les mesures de seguretat aplicades als suports, mitjans i aplicacions utilitzats garanteixen: a) La restricció de la seua utilització i de l'accés a les dades i informacions que contenen a les persones autoritzades. b) La prevenció d'alteracions o pèrdues de les dades i informacions. c) La protecció dels processos informàtics enfront de manipulacions no autoritzades.